Refugjatët sirianë në Liban përballë dimrit të ashpër
Fondet dhe kapacitetet e organizatave të ndihmave kanë qenë të pamjaftueshme për të përballuar situatën kritike
Një ndër stuhitë më të forta dimërore që kanë goditur Lindjen e Mesme prej dekadash ka detyruar qindra mijëra refugjatë që jetojnë në barraka apo tenda në rrugët e Bejrutit, të dynden në zonat malore dhe rurale për të kërkuar ngrohje. Mes tendave të mbuluara me borë në këtë kamp refugjatësh, banorët angazhohen përditë në betejën për mbijetesë. Mbi një milion vetë janë larguar nga Siria për në Liban për t’i shpëtuar luftës dhe tani ndeshen me një tjetër kërcënim ndaj jetës. Në rajonin Beka të Libanit dimri i ashpër ka sjellë ngrica dhe temperatura të rrezikshme. Disa banorë të kampit kanë vdekur nga moti i keq. Fatmi Zakour, së cilës iu vra bashkëshorti në luftën e Sirisë, shqetësohet për fatin e tre fëmijëve: Për Fatmin dhe familjen e saj janë ofruar disa ndihma. Pas stuhisë së fundit, qeveria libaneze me ndihmën e organizatave joqeveritare dërgoi mjekë për të ndihmuar familjet që ndodhen në kushtet më minimale të strehimit. Por situata është mjaft e vështirë duke pasur parasysh se vetëm në rajonin e Bekas ka të paktën 400 mijë refugjatë. Në një tjetër kamp, një ndër 1400 kampe të ngritura në Liban, situata është po aq e rëndë. Për shumë banorë ky nuk është dimri i parë që kalojnë në çadra. Si rezultat, problemet e shëndetit janë të pashmangshme. Banorët vuajnë sëmundje infektive dhe të rrugëve të frymarrjes, ndërsa ata me sëmundje kronike janë keqësuar. Përveç ndihmës mjekësore, furnizimi i mjaftueshëm ushqimor dhe ngrohja e mjedisit mund t’u shpëtojnë jetën shumë banorëve. UNICEF-i është angazhuar në këtë kamp në bashkëpunim me organizata si Beyond Association për të ndihmuar pajisjen e fëmijëve me veshmbathje. Në këto rrethana të rënda, janë shtuar edhe thirrjet që komuniteti ndërkombëtar të bëjë më shumë për të ndihmuar familjet në nevojë: Për banorët në kampe shpresa vdes e fundit.